Kreikan entinen valtionvarainministeri Gianis Varoufakis kertoo ensimmäisessä haastattelussa eronsa jälkeen, mitä lainaneuvotteluiden kulisseissa tapahtui.

Kreikan entinen valtionvarainministeri Gianis Varoufakis on antanut ensimmäisen haastattelun sitten eronsa. Hän kertoo New Statesman -lehdelle (siirryt toiseen palveluun), kuinka häntä ei kuunneltu lainkaan lainakeskusteluissa, ja kuinka Saksan valtionvarainministeri hallitsi keskusteluja täysin.

Varoufakis erosi tehtävästään valtionvarainministerinä Kreikan hallituspuolueen Syrizan saatua kansan tuen velkojia vastaan kansanäänestyksessä. Sunnuntaina 5. päivä heinäkuuta 61 prosenttia kreikkalaisista sanoi lainaehdoille ei, minkä jälkeen Varoufakis ilmoitti jättävänsä virkansa.

Silloin hän ilmoitti syyksi pääministeri Alexis Tsiprasin taakan helpottamisen. Varoufakisin mukaan Tsipras pääsisi paremmin yhteisymmärrykseen euromaiden johtajien kanssa ilman häntä.

Nyt Varoufakis kuitenkin kertoo brittilehdelle, että eron takana oli myös eurokeskustelujen likainen peli.

– Taloudellisten argumenttien keskustelusta suorastaan kieltäydyttiin. Esität argumentin, jota olet todella valmistellut, ja vastaukseksi saat tyhjiä katseita. Kuin en olisi edes puhunut, Varoufakis sanoo. Hänen mukaansa hänen ehdotuksiaan ei kuunneltu neuvotteluissa.

– Olisin yhtä hyvin voinut laulaa Ruotsin kansallislaulua – olisin saanut saman reaktion.

Syrjäytettiin myös kotiareenalla

Varoufakis ei onnistunut saamaan tarpeeksi tukea omalta puolueeltakaan.

– Kansanäänestys antoi meille uskomattoman nosteen, se olisi oikeuttanut energisen vastauksen EKP:lle.

Varoufakis ei kuitenkaan onnistunut ylipuhumaan Tsiprasia tukemaan hänen suunnitelmaansa. Kreikassa hän halusi saada läpi kolmiosaisen esityksen – hallitus laskisi liikkeelle euromääräisiä velkakirjoja, jättäisi maksamatta osan EKP:lle vuonna 2012 antamista velkakirjoistaan, sekä ottaisi Kreikan pankin hallintaansa.

– Tämä olisi ollut vastauksemme EKP:lle, jos pankkimme olisi suljettu.

Entinen valtionvarainministeri sanoo tulleensa syrjäytetyksi sekä omassa hallituksessaan että euroneuvotteluissa. Euromaiden kokouksissa Varoufakis koki jääneensä ilman sananvaltaa. Hän kritisoi New Statesman -haastattelussa varsinkin Saksan valtionvarainministeriä Wolfgang Schäublea.

– Kaikki oli kuin kauniisti viritetty orkesteri, ja hän oli sen kapellimestari.

Suljettujen ovien takaa löytyi kuitenkin myös sympatiaa. Varoufakis sanoi varsinkin Kansainvälisen valuuttarahaston olleen ymmärtäväinen, viitaten IMF:n johtajaan Christine Lagardeen.

– Mutta euroryhmän sisällä ei paljon ystävällisiä sanoja ollut [...]. Hyvin vaikutusvaltaiset henkilöt katsoivat sinua silmiin ja sanoivat "Olet oikeassa, mutta murskaamme sinut kuitenkin".

Lähteet: AFP